A unu maccu

Cuddu lampu gentile, intellizente
Non t’azzendet sos ojos, intentos
A mirare su nudda; e sos eventos
Non pensat e non giudicat sa mente.

Non cumprendes sos viles tradimentos
De su mundu crudele e insolente,
Chi mirat tranquillu indifferente
Tantos immeritados patimentos.

Sos omines cun su chelu, sa natura,
Miras senza cumprender rie rie.
Cudda silenziosa notte iscura

Pro te iscurret simile a sa die.
Ah! cantas bortas tristu in s’isventura
Mi so bramadu maccu che a tie.